text: Les hores prèvies al Debat de Política General estan sent frenètiques per al president de la Generalitat, Pasqual Maragall. Després de saber-se que pretén fer importants canvis al cartipàs del seu executiu, el consell de govern farà aquest matí una reunió d'urgència per mirar de frenar els efectes d'una crisi que marcarà el debat que avui comença al Parlament. Ahir ja va ser una jornada molt intensa en què es va posar de manifest l'objecció dels socis del tripartit a les intencions del president.
  18/10/2005 - 00.00 Actualitzat 18/10/2005 - 17.46
  Dotze hores abans que comenci, a les deu d'aquest matí, el Debat de Política General, el president de la Generalitat, Pasqual Maragall, es reunia durant tres hores amb els consellers socialistes del seu govern. Aquest era el darrer episodi d'una jornada plena de sobresalts en el si del tripartit. Esquerra Republicana i Iniciativa per Catalunya feien evident la seva oposició a la voluntat del president de remodelar el govern de manera imminent. El seu propi partit, el PSC, també entomava amb incredulitat a la reunió de l'executiva les últimes maniobres del seu líder.
  Mentrestant, Maragall, que ahir al matí arribava de Madrid en l'avió presidencial al costat de José Luis Rodríguez Zapatero, aterrava al Palau de Pedralbes de Barcelona per assistir a la cimera hispanofrancesa que s'hi celebrava. El president català acaparava bona part de l'atenció i només en una ocasió va comparèixer per donar explicacions. Va ser per recriminar les objeccions dels fimants del Pacte del Tinell recordant-los que només ell i no els partits, té potestat per canviar el govern.
  La fermesa del president de la Generalitat va silenciar totes les veus, almenys en públic. A última hora, els consellers Siurana, Tura, Castells, Mieras, Vallès, Geli, Nadal i Rañé van acudir al Palau de Pedralbes per reunir-se amb el president del seu govern i del seu partit. La cúpula socialista mirava d'asserenar la maror política per no donar arguments a l'oposició per carregar contra l'obra de govern al Debat de Política General. Amb la mateixa intenció el govern en pes es reunirà aquest matí abans d'anar a l'hemicicle de la Ciutadella.
  El debat de la "remodelació"
  Avui només està previst que el president de la Generalitat pronunciï el seu discurs, els retocs del qual s'han introduït en les reunions d'urgència de les darreres hores. Així, tot fa pensar que la polèmica desfermada per Maragall sobre la remodelació del govern acabarà marcant el Debat de Política General.
  En aquesta cita parlamentària l'oposició té un protagonisme important a l'hora de valorar l'acció de govern. De tota manera, tant des de les files del CiU com des de les del PP, ja hi ha hagut anticipacions del que es pot viure a la sala de plens. Artur Mas (CiU) va avançar que podria demanar una qüestió de confiança després de la crisi que entén que viu el tripartit. I Josep Piqué (PP) ha manifestat la seva sorpresa per la manera de gestionar el govern que té el president.
  Amb tot, des de les formacions del tripartit s'espera que els tocs d'atenció que la cúpula socialista i els socis d'ERC i ICV-EUiA han llançat a Maragall puguin haver tingut efectes balsàmics perquè CiU i PP no ho tinguin "tan fàcil" com alguns dirigents del PSC auguraven ahir. En qualsevol cas, la dèria del president no sembla tenir punt final i la remodelació es veu, tard o d'hora, com un fet.
  En aquest sentit, el conseller primer, Josep Bargalló, ja reconeixia ahir en una entrevista a "La nit al dia", que les reestructuracions a l'executiu eren un tema candent des de ja fa algunes setmanes. Bargalló, però, apuntava que l'inici del procés estatutari a Madrid i la situació prèvia a l'aprovació dels Pressupostos no recomanaven precipitar-se en aquestes remodelacions.